La 3ª edició del Truenorayo Fest conclou amb una assistència de més de 1.000 persones
27 de setembre 2016

​![](/media/ezchic03/tr1.jpg)

La tercera edició del festival de música i il·lustració Truenorayo Fest ha conclòs aquest cap de setmana amb un balanç molt positiu, ja que han assistit més de 1.000 persones. Es tracta d'una iniciativa organitzada per la delegació de Joventut de l'Ajuntament de Sagunt, amb la col·laboració de la regidoria d'Igualtat, i la seua direcció és a càrrec del col·lectiu Hits with Tits, és a dir, Ada Díez i Lu Sanz.

El delegat de Joventut, Guillermo Sampedro, ha destacat: **“La tercera edició ha sigut tot un èxit i el festival es va consolidant. És la principal aposta musical de la regidoria de Joventut durant l'any i volem seguir millorant de cara a l'any que ve, amb nous grups, sempre defensant la música independent i underground, i reivindicant el so en directe”.** Des del departament municipal han assenyalat que el fet d'incorporar una terrassa va enriquir el festival i que el dissabte, en determinats concerts, l'aforament de la sala es va completar. També cal afegir que enguany hi ha hagut un major control de qüestions de soroll i neteja per a evitar queixes veïnals.

A més de ser un festival que aposta per la música independent i underground, pretén donar visibilitat a les dones atès que els grups que han actuat estan formats per dones en la seua gran majoria, segons explica el regidor de Joventut, Guillermo Sampedro.

![](/media/4sfb4tno/tr2.jpg)

  

El Truenorayo Fest s'ha convertit en una de les revelacions en el panorama dels festivals del país i ha acumulat nominacions en els Premis Fest (una iniciativa de Bythefest i l'Associació de Promotors de Música d'Espanya en col·laboració amb Ràdio 3). Tal com expliquen des de la seua direcció, és un festival que ha nascut i té la seua bandera en el “fes-ho tu mateix”. Es tracta d'una aposta ferma per la música i la il·lustració nacional amb especial atenció als segells independents, ja que queda més que demostrat l'esforç creatiu i econòmic que suposa per al gran nombre d'artistes i bandes traure endavant els seus projectes.

En el cartell del Truenorayo Fest han tingut cabuda tant bandes emergents valencianes com bandes nacionals i internacionals de primer nivell. El públic ha pogut gaudir dels directes de El Último Vecino, Extraperlo, Violeta Vil, Aries, Caliza, Salfumán, Me and the Bees, Pacífico, Lkan, June's Kaleidoscope, Perralobo  i de les sessions de Dj's de Catalina Isis, Valle Nova i Hits With Tits.

 

![](/media/mdqjbtxc/truenorayo-cartel.png)  

També hi ha hagut altres activitats com la xarrada “Emergent no és una marca de detergent: Creant cultura des de la base” amb Belén Chanes (LKan), Arantxa Iranzo (June’s Kaleidoscope) i Enric Alepuz (Tórtel, Gener). A més, s'han projectat dos documentals resultat de la col·laboració entre Hits With Tits i Unseen Zinema.  
  
En la part gràfica, han destacat les dues exposicions itinerants de Hits With Tits, "Postcards Vol.3" i "Spaghetti With Tits", i de la il·lustradora Galletamaria, l'encarregada de pintar el mural "Truenorayo Fest" d'enguany, amb la col·laboració de Pintures La Pajarita.

El festival ha inclòs xarrades i debats sobre l'actualitat musical i la presència o absència de dones en ells. També ha comptat amb el suport de Cervesa Túria i també de La Regional. 

*   [](http://www.facebook.com/sharer.php?u=https://aytosagunto.es/va/actualitat/la-3ª-edició-del-truenorayo-fest-conclou-amb-una-assistència-de-més-de-1-000-persones/ "Facebook")
*   [](http://twitter.com/share?url=https://aytosagunto.es/va/actualitat/la-3ª-edició-del-truenorayo-fest-conclou-amb-una-assistència-de-més-de-1-000-persones/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-3ª-edició-del-truenorayo-fest-conclou-amb-una-assistència-de-més-de-1-000-persones/ "Linked In")
*   [](mailto:?body=https://aytosagunto.es/va/actualitat/la-3ª-edició-del-truenorayo-fest-conclou-amb-una-assistència-de-més-de-1-000-persones/)